ज्योतिष में चन्द्रमा को मन कहा गया है और मन के बारे में एक बडी प्रसिद्ध कहावत है कि "मन के हारे हार है, मन के जीते जीत"। प्रेतबाधा के मामले में भी मन यानी कि कुण्डली में स्थित चन्द्रमा की स्थिति को देखा जाना जरूरी होता है। यानी साधारण शब्दों में यह कहा जा सकता है कि यदि चंद्रमा शनि, राहू व केतू के द्वारा पीडित हो रहा हो तो जातक या जातिका को प्रेतबाधा से ग्रस्त होने का भय अधिक रहता है। हांलाकि लग्न और लग्नेश का पाप ग्रहों और विशेषकर शनि, राहू व केतू के द्वारा पीडित होना भी प्रेतबाधा के प्रभावी होने में सहायक होता है। लेकिन मेरे अनुभव में यही आया है कि लग्न और लग्नेश से अधिक चंद्रमा, बुध और बृहस्पति के पीडित होने की स्थिति में यह बाधा व्यक्ति पर अधिक प्रभावी होती है। इसका कारण यह है कि जिनका चन्द्रमा कमजोर हो लेकिन बुध मजबूत हो तो भयभीत होने की स्थिति में बुध यानी कि बुद्धि और तर्क की कसौटियों से वे अपने मन को समझा लेते हैं भूत प्रेत के भय से काफी हद तक स्वयं को बचा लेते हैं। जिनका बृहस्पति मजबूत होता है वो धार्मिक कृत्यों, पूजा-पाठ और अपने ज्ञान के माध्य से भय और भ्रम से स्वयं को बचाने में समर्थ होते हैं और उन्हें प्रेतबाधा का भय नहीं रहता। जिनकी कुण्डली में लग्न, लग्नेश चंद्रमा, बुध और बृहस्पति सभी पीडित होते हैं उनको प्रेत बाधा ग्रस्त होने का सर्वाधिक खतरा रहता है। हालांकि युवा वर्ग में शुक्र और मंगल के पीडित होने की अवस्था में भी प्रेतबाधा की शिकायत देखी गई है। आइए कुछ अन्य ग्रह, दशा और गोचरीय स्थियों की चर्चा कर ली जाय जिसमें प्रेत बाधा जैसी मान्यता को सर्वाधिक बल मिलने का मौका मिलता है।